4. ПОЛИТИКА В ОБЛАСТТА НА КОНКУРЕНЦИЯТА

1. Договор за създаване на Европейската общност, дял VI, глава 1: Правила на конкуренцията

а) без да се засяга действието на членове 87 и 88 на Договора за ЕО и ако посочените по-долу условия са изпълнени, Словашката република може да прилага до края на фискалната 2008 г. освобождаване от данък печалба, предоставено въз основа на Наредба на правителството № 192/1998 Coll. на един бенефициент от автомобилната промишленост, при условие че общата стойност на помощта съгласно това данъчно освобождаване не надхвърля 30% от признатите инвестиционни разходи за съответния проект, направени от 1998 г.

За целите на настоящата алинея, приемливите разходи се определят въз основа на Наръчника за национални регионални помощи [2].

б) Словашката република предоставя на Комисията мониторинг доклади, съдържащи следната информация:

- шестмесечни, информация за приемливите инвестиции, предприети от бенефициента, и,

- годишни, информация за помощта, предоставена на бенефициента на помощта съгласно схемата за предоставяне на помощ, посочена по-горе.

Словашката република предоставя доклади до четири месеца след края на всяко шестмесечие или година, като започва от края на април 2003 г. Първите доклади включват данните, свързани с годините 1998 – 2002. Последният доклад се предава до края на август 2009 г., освен ако Комисията и Словашката република не се договорят друго.

в) без да се засяга действието на предходния параграф се прилагат разпоредбите относно мониторинга, съдържащи се в Регламент (ЕО) № 659/1999 на Съвета постановяващ подробни правила за прилагането на член 93 на Договора за ЕО.

г) ако общата сума на помощи достигне преди края на фискалната 2008 г. максимално допустимото ниво, посочено в буква а), освобождаването от данък се преустановява и бенефициентът дължи обичайния данък печалба за тази част от печалбите на дружествата, освобождаването от данък на които би довело до надвишаване на максимално допустимото ниво.

2. Договор за създаване на Европейската общност, дял VI, глава 1: Правила на конкуренцията

а) без да се засяга действието на членове 87 и 88 на Договора за ЕО, Словашката република може да прилага до края на фискалната 2009 г. освобождаване от данък печалба въз основа на Закон № 366/1999 Coll. за данък печалба спрямо един бенефициент в стоманодобивната промишленост, ако са изпълнени следните условия:

(i) получателят на помощта определи таван на производството си на плоски изделия и продажбата на плоски изделия (горещо валцувани, студено валцувани и покрити) в разширения ЕС. Тези тавани се определят въз основа на цифрите по отношение на 2001 г. От 2002 г. получателят на помощта може да увеличава тавана на производство с 3% годишно и тавана на продажби с 2% годишно. Таванът на продажбите влиза в сила от датата на присъединяване. Производството на определени видове изделия може да варира при условие, че общата продукция не надхвърля определените тавани;

(ii) получателят на помощта не разширява диапазона на групи от готови изделия, съществуващ към 13 декември 2002 г.;

(iii) общата стойност на помощта, отпусната на получателя въз основа на Закон № 366/1999 Z. z. за данък печалба не надвишава 500 милиона щ.д. Тази помощ може да се предоставя само веднъж и не може да се удължава или подновява при никакви обстоятелства. Общата сума на всички помощи, предоставени на един и същ получател през преходния период трябва да е до размера на 500 милион щ.д.

(iv) получателят на помощта изпълнява условията на приватизационния договор по отношение поддържането на нива на заетост.

В случай, че данъчната отстъпка за получателя на помощта се адаптира по такъв начин, че да гарантира чувствително намаление на общия размер на помощта, като при това не се застрашава жизнеспособността, Комисията може да разгледа гореспоменатите условия в съответствие с процедурата, предвидена в член 88, параграф 1 на Договора за ЕО. Преди започването на тази процедура Комисията взима предвид в пълна степен становищата на държавите-членки по отношение на това дали намалението на помощта е чувствително. Тези становища се изразяват въз основа на препоръка на Комисията, както и въз основа на налична информация.

б) Словашката република представя на Комисията и на Съвета шестмесечни мониторинг доклади, съдържащи следната информация по отношение на получателя на помощта:

- производство (в тона) на всяко от следните изделия: горещовалцувана намотка, студено валцувана ламарина, галванизирани ламарина, бяла ламарина, електрическа ламарина, ламарина с органично покритие, заварени тръби, както и каквито е да било други изделия (които се уточняват);

- продажби (в тонове) на гореизброените изделия в разширения ЕС;

- развитие на заетостта в предприятието и региона, както и напредък в подготовката за методично назначаване на допълнителен персонал;

- веднъж годишно, разходите за персонал през годината и от момента на приватизация;

- веднъж годишно, печалбата преди облагане с данъци за фискалната годна и уточнения общ размер на помощта.

Словашката република представя тези доклади в рамките на четири месеца след края на всяко шестмесечие с начало края на април 2003 г. Първият доклад включва данни, свързани с годините 2000, 2001 и 2002. Последният доклад се представя в края на април 2010 г., освен ако Комисията, Съветът и Словашката република не се договорят друго.

в) без да се засяга действието на предходния параграф се прилагат разпоредбите относно мониторинга, съдържащи се в Регламент (ЕО) № 659/1999на Съвета, постановяващ подробни правила за прилагането на член 93 от Договора за ЕО.

г) ако общият размер на помощта достигне максимално допустимото ниво, определено в буква а)(iii) преди края на фискалната 2009 г., освобождаването от данък се преустановява и получателят дължи обичайния корпоративен данък за тази част от печалбите на дружеството, освобождаването от данък на които ще доведе до надхвърляне на максимално допустимото ниво.

д) ако получателят не изпълни условията на приватизационния договор по отношение поддържане нивата на заетост, помощта се преустановява незабавно и се прилагат неустойките, предвидени в приватизационния договор.

[2] ОВ C 74, 10.3.1998 г., стр 9.

--------------------------------------------------